text: Roda de Berà | Tots21 | Notícies de Tarragona, Reus, Tarragonés i Baix Camp
  L'Escola d'Adults Municipal Mediterrani, de Roda, planifica el nou curs escolar
  L'Escola d'Adults Mediterrani ja escalfa motors per donar el tret de sortida al curs 2021-22. Després de la bona gestió del curs passat en què el centre no va reportar cap cas positiu ni va haver de confinar cap grup per aquest motiu, la regidoria d'Ensenyament i la direcció encaren el nou curs amb moltes ganes i optimisme.
  Els cursos disponibles són nou: anglès inicial, els dijous de 9:30 a 11h; anglès nivell A2, els dimarts de 9:30 a 11:30h; ofimàtica, els dimecres de 10 a 11:30h; llengua per a estrangers (castellà), els dimarts i dijous de 15 a 17h, o de 18 a 20h; el curs de català d'acollida, els dimecres de 15 a 17h o de 18 a 20h; català nivell B2 – C1, els dijous de 17:30 a 19h; un curs d'alfabetització i neolectora, els dimarts, dimecres i divendres de 16.30 a 18h; cine-fòrum, els dijous de 19:15 a 21:30h; i finalment el curs de preparació per a les proves lliures per a l'obtenció del Graduat Escolar en Secundària i per a les proves d'accés a grau mitjà, que s'impartirà de dilluns a dijous de 9:30 a 13h.
  Tots els cursos s'iniciaran la primera setmana d'octubre a excepció de l'anglès inicial, llengua per a estrangers i català d'acollida, que estan pendents de la incorporació de nou professorat. Tanmateix, la voluntat del centre es que també s'iniciïn a principis d'octubre i les inscripcions ja es poden tramitar també.
  Per a més informació cal trucar al 977 65 76 63 o escriure un correu electrònic a eam@rodadebera.cat
  El curs s'allargarà del 28 de setembre fins al 27 de gener, els dimarts i dijous de 18 a 20:30h. Les inscripcions es poden fer fins al 24 de setembre, de forma presencial a l'Escola d'Adults Municipal Mediterrani
  Detenen tres membres d'un grup criminal que robava a repartidors comercials de Cambrils, Tarragona i Roda
  Imate d'un mòbil robat per la banda criminal. Foto: Mossos d'Esquadra
  La banda aprofitava per robar als repartidors quan baixaven del vehicle per fer una entrega o una recollida i principalment actuava en polígons industrials. La investigació va començar a principis d'agost arran d'un furt a una furgoneta de distribució a Abrera. Els detinguts han quedat en llibertat amb càrrecs després de passar a disposició judicial.
  Els carrers del parc d'educació viària de Roda de Berà ja tenen nom
  Pikachu va ser la proposta més votada, amb 54 vots, seguida per Doraemon, amb 50, i Rayo McQueen, amb 47 vots. Foto: Ajuntament
  L'Ajuntament de Roda de Berà va posar en marxa a principis d'agost un procés participatiu per als més petits amb l'objectiu que fossin ells mateixos els qui triessin els noms amb els quals s'anomenaran els carrers del nou parc d'educació viària de l'avinguda de l'Avenc.
  La votació es va celebrar finalment durant dos dies. El primer, el 21 d'agost a la tarda, a la plaça de l'Ajuntament abans i després de l'animació infantil de 'El Pot Petit', que el consistori havia programat dins dels actes de la Festa Major de Sant Bartomeu. La regidoria d'Ensenyament, encapçalada per Rosana Dorantes, com a promotora del procediment, va decidir oferir la possibilitat de votar als infants assistents al campionat de bitlles, i durant l'esdeveniment els menuts també van poder participar-hi.
  Entre la llista de noms, proposats pels alumnes de les escoles Salvador Espriu i El Cucurull, els petits havien d'escollir fins a un màxim de vuit propostes relacionades amb el món de la televisió, el cinema o els esports, per batejar els set carrers i la plaça del parc d'educació viària. En total hi van participar 97 nens i nenes i amb els seus vots van decidir que els noms guanyadors hagin estat: Pikachu, amb 54 vots; Doraemon, 50; Rayo McQueen, 47 vots; Superzings, 46; HarryPotter i Son Goku, 44; Mario Bros, 40; i Caçafantasmes, 38 vots.
  Pel que fa a la resta de propostes van quedar fora en no obtenir els vots suficients: Mario Kart, 36; Scalextric, 24 vots; Sportacus i Harley Quinn, 23; Wolverine, 22; de les rodes, 21 vots; kàrate, skatepark, Monster Kart i pàdel, 20 punts; Sullivan, 14; tir amb arc, 13; i finalment, hípica, en va sumar 11 vots.
  Ara, l'Ajuntament farà la distribució dels noms als diferents carrers i hi col·locarà una placa amb el nom de cadascun.
  Roda de Berà clou la seva festa gran i demostra un cop més que la cultura és segura
  Imatges dels diferents actes duts a terme a Roda de Berà. Fotos: Ajuntament
  Durant el darrer any i mig l'Ajuntament de Roda de Berà, i en concret la regidoria de Cultura, ha fet un màster intensiu en organitzar d'esdeveniments culturals i festius en temps de pandèmia. L'estiu a la Pedrera o la Festa Major de l'any passat van servir d'entrenament per saber què funciona i què no, i l'experiència ha fet que tant el cicle cultural que se celebra durant l'estiu a l'emblemàtic escenari de la pedrera de l'Elies com la Festa Major de Sant Bartomeu que va cloure ahir a la nit, hagin estat un èxit absolut. L'especialització ha simplificat i facilitat el desenvolupament dels actes, tot i que cal destacar la imprescindible tasca que realitzen els treballadors municipals i els voluntaris de la regidoria de Cultura, sense els quals no hagués estat possible.
  "Aquest any l'optimisme guanyarà, respecte l'any passat, a la incertesa. […] Que no ens falti mai la il·lusió per la festa, perquè aquesta festa, la festa gran, ens manté lligats als orígens i, tal com va dir el poeta, qui perd els orígens per la identitat", subscrivia la regidora Teresa Ferré en el seu saluda al llibret. I així ha estat, l'Ajuntament va tornar a fer una aposta ferma pels actes més nostrats, més tradicionals, per mantenir viu el foc de la Festa Major, i al programa no van faltar el pregó, el seguici i la processó del Pa Beneït, el concert i la ballada de sardanes, el vermut dedicat als jubilats o la cantada d'havaneres. Actes tradicionals, adaptats a la nova normalitat, barrejats amb concerts i espectacles variats en els quals s'ha garantit el compliment de totes les mesures dictades pel Procicat per fer front a la Covid-19. I tot plegat es va tancar estrenant un espectacle lumínic amb drons, esdevenint així el primer municipi de la província en celebrar aquest tipus d'esdeveniment innovador.
  Roda va estrenar un espectacle lumínic amb drons per tancar la festa major, esdevenint així el primer municipi de la província en celebrar aquest tipus d'esdeveniment innovador. Fotos: Ajuntament
  Qualsevol persona que s'hagi apropat aquests dies a algun dels actes celebrats, tant a l'aire lliure com dins del pavelló municipal, convertit un any més en l'epicentre de la festa, ha pogut comprovar els esforços de l'Ajuntament per poder celebrar la festa amb totes les garanties de seguretat. Un control molt exhaustiu de l'aforament; l'obligació de registrar les dades personals de tots els assistents per garantir la traçabilitat dels contactes en cas que alguna persona donés positiu en els dies posteriors; i un gran número de voluntaris i voluntàries vetllant perquè tothom mantingués la distància de seguretat i portés la mascareta ben col·locada en tot moment.
  Perquè, tal i com declarava l'alcalde durant el seu discurs previ al pregó, "creiem en la cultura, creiem en les nostres tradicions, en les tradicions segures, és clar, amb totes les mesures que calguin, amb tots els protocols que ens demanen les autoritats sanitàries, no pas les judicials. Amb molta més feina per nosaltres, per nosaltres mateixos, però sobretot pels treballadors i treballadores de l'Ajuntament, i pels i les voluntàries que feu que aquests dies la Festa Major sigui una realitat tossudament alçada", deia, fent al·lusió a la cançó de lluita de Lluis Llach.
  Els rodencs, 'tossudament alçats' per gaudir de la seva Festa Major
  Imatges del pregó de La Mega Pubilla, acompanyada de l'alcalde, Pere Virgili, i de la regidora de Cultura i Festes, Teresa Ferré. La invitada va signar el llibre d'honor i es va fer la fotografia amb els membres del consistori. Fotos: Tots21
  Dilluns de reconeixements, pregó, Tronada i batucada per iniciar la Festa Major de Sant Bartomeu a Roda de Berà. El segon any de pandèmia no ha barrat el pas a un programa d'actes que s'allargarà fins al 26 d'agost i que vol fer front al virus «tossudament alçats» per conservar «la cultura i les nostres tradicions» de manera segura, segons afirmava l'alcalde, Pere Virgili en l'acte d'inici de la celebració celebrat al Pavelló Municipal. La solvència de les mesures de prevenció anticovid, ja posades en marxa l'any passat, continuaven vigents enguany amb la necessitat de donar nom i telèfon de contacte abans de l'entrada al recinte per poder fer el rastreig en cas de contacte positiu.
  L'engranatge estava ben lubricat gràcies a l'experiència prèvia, ja sense improvisacions, i a la participació del voluntari local, capaç de sacrificar hores de festa perquè tot sorti rodat. De fet, el programa ha estat dissenyat com si encara hi hagués toc de queda per minimitzar la possibilitat d'augment del risc de rebrot i el batlle no deixava passar l'ocasió per criticar el TSJC, lamentant que vulgui fer d'autoritat sanitària. El «tossudament alçats» de Lluís Llach, que Virgili va fer seu, també servei com a compromís de futur, de cara a poder gaudir de la festa major de l'any vinent «sense somriures amagats, abraçant-nos i petonejant-nos».
  El seu discurs havia estat precedit pel concert de grallers a càrrec de la 'La Virolla', grup integrat per alumnes formats en l'Aula d'Instruments Tradicionals de l'Escola Municipal de Música de Tarragona i que es van acomiadar amb un 'Amparito Roca' que feia endevinar ganes de Santa Tecla. Tot plegat servia de pròleg al pregó protagonitzat per La Mega Pubilla, un cuiner de l'Anoia anomenat Eduard Molina cansat de fer menús i que ha acabat fent de la seva vida una graellada de Núria Feliu i Mary Santpere. Una aposta, de nou, per la cultura per part del consistori, i un sermó dels de perruqueria amb les amigues que servia per a un retrat social i històric de la localitat. De l'emigració que va fer gran Roda, dels pobladors de soca-arrel, dels vinguts de fora que han fet seu el municipi i dels amors d'estiu, grans records de qualsevol població de costa i estiueig. I també, és clar, d'iniciatives singulars com el FIC-CAT, el Festival Internacional de Cinema en Català que llueix i fa lluir la població.
  La Tronada cromàtica va marcar l'inici de la Festa Major. Fotos: Tots21
  L'acte va comptar amb els reconeixements esportius i acadèmics que són tradició, i va seguir fora ja del pavelló amb una Tronada cromàtica que donava color a la gresca i la participació de la batucada 'Els Trastocats', als quals no els feia falta pólvora per fer moure la ciutat. La jornada es va cloure amb Els Capdevila, cabaret dels d'abans amb la Mega Pubilla acompanyada de veïns i veïnes de replà.
  Actuació de la batucada 'Els Trastocats'. Foto: Tots21
  La regidora de Cultura i Festes, Teresa Ferré, ha estat a la sala de màquines de la festa des del primer dia. En conversa amb Tots21 reconeixia que era «un plaer» haver agafat la responsabilitat de fer arribar la celebració a bon port. «Des del primer dia de l'any passat en què es va confinar la gent tenia molt clar que la cultura seria segura. I des d'aquell moment vaig dir que faria tot el que pogués per demostrar-ho, dins de les normatives i mesures que Salut anava decretant. L'any passat es va fer Festa Major, diferent, i enguany hem anat en la mateixa línia. Sempre amb la previsió de preveure si es podia fer més. Menys, no. La gent que ha hagut d'estar tancada necessita veure coses diferents. Però la gent que treballa de la cultura viuen d'això. Estan en l'anonimat i no s'hi pensa en ells».
  El pavelló va ser, de nou, l'escenari escollit per garantitzar les mesures de prevenció de la covid durant els actes d'inici de la festa. Foto: Tots21
  En aquest sentit, Ferré recorda que «a inicis d'aquest any va venir el director del FIC-CAT a parlar amb mi i em va preguntar si el podríem fer enguany després d'haver-lo hagut de suspendre l'any passat. Jo li vaig dir que sí, que el tirés endavant, provant-ho al Poliesportiu. I al final es va fer, com l'Aplec de les Sardanes pel Dilluns de Pasqua, portant en concert les dues cobles de sempre. L'única cosa que s'ha hagut de suspendre, perquè era evident, són les fires, de cara a evitar aglomeracions»: En tot cas, Ferré sí que reconeix que a les entitats del poble «no els agrada gaire no poder fer Seguici. Però ho han entès. Nosaltres ens hem afegit a l'Exposició de Gegants que s'ha fet des del Baix Gaià, amb tots els pobles adherits, I al final de la Festa Major es podrà gaudir dels gegants a l'interior del Casino Municipal. Correfocs no n'hem pogut fer, però al final hem optat per fer sortir una xaranga pels carrers, que també fa festa».
  Gestionar unes festes i un mandat complicats
  Per la seva banda, el batlle reconeixia que l'experiència ja comença a ser un grau a l'hora de fer front a excepcionalitats normalitzades. «L'organització de la festa major de l'any passat, per novells, ens va costar una mica més i no sabíem massa bé què ens podria funcionar o no. Llavors ja vam fer tot l'Estiu a la Pedrera, enguany també així com diversos actes culturals arreu del municipi, i seguim apostant per això. Hi ha hagut actes de petit format on hem arribat a tenir un voluntari per cada deu assistents a l'acte. Ens hem sobredimensionat amb la presència dels voluntaris i dels treballadors de l'ajuntament. Per això he volgut agrair el seu esforç en públic. N'hi ha que des de primers de juliol que no tenen ni un dissabte lliure al vespre perquè ajuden a mantenir viva la cultura segura a Roda», afegeix amb orgull. Pel que fa a fer funcionar el teló i controlar la tramoia de l'escenari, Virgili afirma que «ja n'hem après una mica més. No hem comès alguna errada que vam cometre l'any passat. Sí que és cert que ens porta més feina tant d'organització com de realització», assegurava.
  Les festes arriben a dos anys i escaig d'un mandat, un altre, complicat des del punt de vista d'acció de govern. «El que marcarà aquest mandat, més que no pas el programa electoral o les promeses incomplertes, serà la gestió que hem hagut de fer pràcticament a correcuita del dia a dia de la pandèmia. Per això, vam demanar als nostres votants i als que no, que entenguessin que aquesta seria la legislatura en la qual menys compliríem el nostre programa electoral. Va ser elaborat sota unes condicions que s'han capgirat del tot. Mantindrem la línia, però ens quedaran actuacions per fer, perquè hem hagut de prioritzar recursos. Com un bon central de futbol, hem de tenir cintura i saber girar quan t'han doblat per l'esquerra o la dreta».
  L'alcalde sí que s'ha mantingut ferm en l'aposta per «un nou sistema de gestió de l'aigua a Roda de Berà. L'estiu passat estàvem patint unes restriccions per la manca d'aigua sobretot concentrada en la zona del nucli urbà. Vam poder fer una obra d'urgència i emergència, un nou pou que ens ha donat un aforament que ens ha permès passar tot l'hivern i no haver de fer mesures dràstiques d'estalvi aquest estiu. Però una de les propostes que sí que portarem endavant és el tram per la connexió amb el Consorci d'Aigües de Tarragona i la creació d'un nou dipòsit per acumular aigua. De fet -continuava Virgili-, una de les partides pressupostàries d'inversió per aquest 2021 és destinar 200.000 euros per engegar el projecte i expropiar segurament ja els terrenys on ha d'anar ubicat el nou dipòsit. Esperem l'any vinent poder fer el pas següent i assumir una inversió important, d'1,7 milions aproximats de cost, acollint-nos a totes les subvencions possibles de l'ACA, de la Diputació, o de qui sigui. Serà una de les inversions importants d'aquestes legislatures. I serà una d'aquelles que en el manual del mal polític diu que no has de fer perquè no es veu. El dipòsit estarà perdut en una muntanya i no estarà precisament a la vista. Però l'hem de fer».
  Un simulacre a la platja Llarga de Roda posa a prova el servei de vigilància i socorrisme
  Imatges del simulacre. Fotos: Ajuntament
  La platja Llarga ha acollit aquest matí la celebració d'un simulacre de salvament i socorrisme amb el rescat aquàtic de dues víctimes a càrrec de l'empresa Altesport 2000, adjudicatària del servei de vigilància i socorrisme a les platges de Roda de Berà. Aquest exercici serveix al personal per practicar i posar-se a prova davant d'una situació límit, i també per mostrar a la ciutadania com realitzen la seva tasca.
  El simulacre ha començat quan les dues víctimes, una activa i una altra passiva, es trobaven en perill dins de l'aigua. Un dels socorristes les ha identificat a uns 200 metres de la vora del mar i ha donat avís a la resta de companys a través del walkie-talkie.
  Ràpidament s'ha activat el protocol de rescat aquàtic i tot el personal s'ha posat en marxa. El primer d'ells ho ha fet nedant, Eric Vilaragut, mentre el seu company, Pedro Javier, esperava a la sorra; un segon amb la moto aquàtica, Manel García; i el coordinador de l'equip, Brian Medina, ho ha fet amb la taula de rescat, per facilitar la seqüència i treure de l'aigua a la víctima activa. Manel García, des de la moto aquàtica, ha donat avís al responsable de comunicacions de l'equip perquè a la platja hi tinguessin tot el material necessari preparat per atendre la víctima passiva i realitzés una trucada al 112 donant informació precisa sobre la situació mentre que els equips d'emergència arribaven al lloc dels fets.
  Un cop la víctima passiva ha estat fora de l'aigua, els dos socorristes li han realitzat la maniobra de reanimació cardiopulmonar, amb l'ajuda d'un equip d'oxigenoteràpia, fins assolir la seva reanimació i li han col·locat la taula espinal per immobilitzar-la, a l'espera que els tècnics sanitaris del SEM hi arribessin.
  La prova s'ha realitzat correctament, seguint tots els protocols establerts i dins dels temps adequats per salvar la vida d'ambdues víctimes.
  El simulacre ha comptat amb la presència de l'alcalde Pere Virgili; de Teresa Ferré, primera tinent d'alcalde; dels comandaments de la Policia Local de Roda de Berà, i del personal tècnic de l'Ajuntament de Roda de Berà.
  Oberta la segona convocatòria d'ajuts destinada a autònoms, pimes i microempreses de Roda de Berà
  A partir de demà, els autònoms, pimes i microempreses de fins a 25 treballadors de Roda de Berà que hagin patit els efectes negatius de la crisi sanitària de la Covid-19 poden començar a presentar les seves sol·licituds a la segona línia d'ajuts posada en marxa per l'Ajuntament.
  Des de l'inici de la pandèmia, l'Ajuntament va prendre part aprovant diferents mesures de diversos àmbits d'actuació, reunides totes elles en el Pla de Reactivació Econòmica de Roda de Berà, que s'ha anat desenvolupant durant aquest últim any per ajudar a pal·liar els efectes negatius que la crisi sanitària ha provocat en els negocis rodencs.
  La primera línia va beneficiar 78 autònoms, pimes i microempreses. Es van atorgar 75.500 euros en ajudes, 14 de 750 euros; 62 de 1.000 euros; i dues de 1.500 euros, segons la puntuació assolida. Per aquesta edició la partida destinada és de 100.000 euros i l'equip de Govern espera poder exhaurir-la.
  "Tenim la voluntat de seguir ajudant totes aquelles persones, empreses, autònoms i pimes que més han patit", deia el regidor d'Hisenda, Gerard Solé, durant la sessió plenària de maig durant la qual es van aprovar les bases, "per aquest motiu, i per arribar a un major nombre de beneficiaris i amb la voluntat de seguir arribant allà on altres administracions no ho fan, les bases inclouen algunes modificacions respecte la primera edició", assegurava Solé.
  Les sol·licitud s'hauran de presentar a través de la Seu Electrònica abans del 15 de setembre i es resoldran de forma independent i per ordre de presentació. Les subvencions s'atorgaran per procediment de concurrència no competitiva amb aquest mateix ordre fins que el pressupost disponible s'hagi exhaurit.
  Roda obre el termini per presentar les sol·licituds de subvencions per a entitats culturals i festives, esportives i veïnals
  L'Ajuntament ha obert avui la convocatòria de les subvencions per a les entitats culturals i festives, esportives i veïnals de Roda de Berà. El consistori va modificar ara fa quatre anys el seu sistema de concessió de subvencions en règim de concurrència competitiva amb l'objectiu de buscar la igualtat d'oportunitats entre totes les associacions i entitats que conformen el teixit associatiu municipal, i amb la voluntat d'impulsar més activitats i projectes d'interès per al municipi i els seus veïns.
  Els interessats hauran de presentar les sol·licituds abans del 31 d'agost, tot i que el termini s'ampliarà si fos necessari. La quantia màxima consignada als pressupostos de 2021 arriba fins als 41.000 euros, distribuïts en els tres àmbits, 15.000 euros per a les associacions culturals; 6.000 euros per a les veïnals; i 20.000 euros per a les entitats esportives.
  L'atorgament de les subvencions dins de l'àmbit de la cultura i les festes tenen per objecte la difusió de la cultura popular i festiva, les arts escèniques i musicals, plàstiques i visuals o la difusió del patrimoni propi, així com altres esdeveniments com xerrades, conferències, accions d'animació o festes tradicionals, entre d'altres.
  Pel que fa al programa d'activitats esportives, serà subvencionada la promoció esportiva, com és el cas dels projectes o programes que promocionin l'activitat física i esportiva, les competicions organitzades o l'organització d'activitats físiques o esportives que promoguin la dinamització ciutadana.
  En el cas de l'àmbit veïnal, té per objecte cofinançar projectes i activitats d'oci portades a terme per aquestes associacions sempre que es fomenti la participació ciutadana, la cohesió social, la integració i la promoció de la vida social dels veïns i veïnes dels diversos àmbits territorials.
  S'ha establert un únic sistema de valoració segons un barem de puntuació, avaluant per exemple l'interès general de l'activitat, el nombre de participants, la dificultat de realitzar el projecte sense obtenir la subvenció, o la transcendència de l'activitat més enllà del municipi, entre d'altres criteris. La comissió qualificadora estarà formada per membres de tots els partits polítics que conformen el plenari, amb un valor ponderat.
  Roda aprova el nou reglament de prestacions econòmiques de caràcter social
  Una imatge del Ple de l'Ajuntament
  El Ple de l'Ajuntament va aprovar ahir al vespre, per unanimitat, el reglament municipal de prestacions econòmiques de caràcter social. El document ha estat elaborat per la Comissió Especial Redactora, en la qual hi participen membres de tots els grups polítics i les tècniques municipals dels departaments de serveis socials i serveis jurídics. Durant la sessió, en el moment de la votació, tots els portaveus es van felicitar per una feina "acurada, ràpida i ben feta, pensant en el benefici dels nostres veïns i veïnes", van assegurar.
  La lluita contra l'exclusió social i la pobresa sempre ha estat una de les línies estratègiques més importants de l'Ajuntament, per aconseguir que cap rodenc i rodenca es quedi sense participar o gaudir plenament de la seva condició de ciutadà degut a uns ingressos o un recursos personals, socials o familiars inadequats.
  Així, l'objectiu del document és regular les prestacions econòmiques concedides per l'Ajuntament a persones en situació d'especial necessitat social, per a l'atenció de situacions d'estat o risc d'exclusió social, que no estiguin incloses dins dels ajuts d'urgència social regulats ja en el seu document específic, el qual també va ser modificat recentment per poder arribar a un major nombre de famílies.
  Entre les despeses subvencionables s'inclouen aquelles que serveixin per pal·liar la carència de recursos econòmics per al manteniment de l'habitatge habitual o per a les despeses derivades; per a la prevenció i el manteniment de la salut i atenció sanitària, despeses en medicaments amb prescripció mèdica, prestacions per a despeses d'odontologia, oftalmologia, ortopèdies i pròtesis, o per a tractaments terapèutics, entre d'altres; per cobrir desplaçaments habituals per necessitats formatives o d'atenció sanitària; per al suport a la integració sociolaboral; i altres tipus de prestacions socials que tinguin la finalitat de promoure la equitat social per a qui, com a conseqüència d'una manca de recursos econòmics, no pugui accedir, per exemple a activitats extraescolars organitzades per centres públics d'ensenyament o a les activitats esportives de Roda de Berà, entre d'altres.
  Els ajuts del nou reglament són compatibles amb els ajuts d'urgència que ja atorga l'Ajuntament des de fa anys. Per tant, les famílies que compleixin els requisits es podran beneficiar d'ambdues ajudes. En aquest cas, l'ajut dinerari serà de pagament únic i puntual, segons la situació concreta de necessitat, i podrà arribar fins als 1.500 euros, sense superar el 85% de l'import de l'objecte per al qual es demani la subvenció.
  Entre els requisits inclosos al reglament per poder rebre aquestes subvencions es contempla, que la persona estigui empadronada a Roda de Berà amb un mínim d'un any d'antiguitat; que la unitat familiar no superi el barem d'1,5 vegades l'Indicador de Renda de Suficiència de Catalunya; o no tenir accés a prestacions econòmiques atorgades per altres administracions amb l'objecte de cobrir la mateixa necessitat, entre d'altres requisits que es poden consultar amb detall al reglament.
  Maria del Mar Bonet actuarà el proper dissabte a l'Estiu a la Pedrera
  Imatge de la gala lírica oferida pels tres tenors el passat dissabte. Foto: Ajuntament
  L'artista trepitjarà l'escenari de la pedrera de l'Elies el 31 de juliol a partir de les deu de la nit. La cantautora mallorquina és una de les referències de la Nova Cançó catalana i portarà a Roda de Berà un espectacle en el qual repassarà la seva consolidada trajectòria musical, on la Mediterrània ha estat el seu gran referent, i també alguns temes del seu nou àlbum.
  La companyia Adamo va presentar a l'alcalde el seu pla d'expansió, que inclou unes 2.000 llars connectades abans que finalitzi l'any. Foto: Ajuntament
  La companyia de telecomunicacions Adamo ha presentat a l'alcalde, Pere Virgili, i al regidor de Noves Tecnologies, Gerard Solé, el seu pla de desplegament de la fibra a Roda de Berà. Va ser durant una reunió celebrada la passada setmana a l'Ajuntament amb la presència d'Ivana Arnanz, responsable d'Adamo a Catalunya, qui va explicar els detalls sobre el nou equipament. Tant l'Alcalde com el Regidor segueixen el desenvolupament de la fibra òptica al municipi, en el qual també hi juga un paper fonamental el partner d'Adamo a la zona, l'empresa de telecomunicacions Modi.